text: Ny esbjergenser imponerer ved VM
  15 oktober 2017 kl. 09.49
  Maja Stage Nielsen fik en flot 12. plads ved lørdagens ironman VM på Hawaii.
  Ved sin allerførste start ved VM lykkedes det for Maja Stage Nielsen at svømme, cykle og løbe sig ind i verdenseliten.
  Konkurrencen på Hawaii har stor status blandt triatlon-atleterne. Maja Stage Nielsen havde på forhånd håbet på et godt resultat, og med 12. pladsen blev hun den eneste danske kvinde, der fuldførte.
  Både Camilla Pedersen, der ligeledes er fra Esbjerg, og Michelle Vesterby udgik undervejs.
  Distancen på den fulde ironman er på 3.8 kilometer svømning, 180 kilometer cykling og 42 kilometer løb.
  Maja Stage Nielsens samlede tid blev 9 timer, 25 minutter og 38 sekunder.
  